Twee dood, 32 beseer in JHB-ongelukke | Maroela Media
Twee dood, 32 beseer in JHB-ongelukke
Die ongeluk in Benoni. Foto: ER24
Twee mense is Maandagoggend dood en 32 beseer in twee afsonderlike ongelukke in Benoni en Roodepoort in Gauteng.
Werner Vermaak, woordvoerder van ER24, het gesê twee mense is dood en 17 beseer toe 'n minibustaxi 'n muur in Birchweg in Benoni getref het. "Die bestuurder het beheer verloor oor die voertuig voor dit die muur getref het," het Vermaak gesê. "Twee mense was in die taxi se wrak vasgekeer en moes deur die brandweer uitgesny word." Die pasiënte is na 'n nabygeleë hospitaal geneem vir verdere behandeling.
Altesaam 15 mense is in Roodepoort beseer toe twee minibustaxi's mekaar in Main Reefweg getref het. "Paramedici van ER24 en die Johannesburgse nooddienste het die pasiënte op die toneel gestabiliseer en na 'n nabygeleë hospitaal geneem vir verdere behandeling," het Vermaak gesê.